ไทยพาณิชย์ออกหุ้นกู้สกุลดอลลาร์อายุ5ปี
"ไทยพาณิชย์" ออกหุ้นกู้สกุลดอลลาร์อายุ 5 ปี ดอกเบี้ย 3.375 % จำนวน 600 ล้านเหรียญ เผยยอดจองทะลัก 3 เท่า
14 มี.ค. 2555

"ไทยพาณิชย์" ออกหุ้นกู้สกุลดอลลาร์อายุ 5 ปี ดอกเบี้ย 3.375 % จำนวน 600 ล้านเหรียญ เผยยอดจองทะลัก 3 เท่า 
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า ธนาคารได้ออกหุ้นกู้ไม่มีหลักประกันไม่ด้อยสิทธิ์ (Senior Unsecured Bond) สกุลดอลลาร์จำนวน 600 ล้านเหรียญ อายุ 5 ปี อัตราดอกเบี้ย 3.375% ต่อปี จ่ายดอกเบี้ยทุก 6 เดือน เพื่อนำเงินไปใช้ในการขยายธุรกิจโดยเป็นหุ้นกู้ที่ออกโดยธนาคารไทยพาณิชย์ สาขาฮ่องกง เพื่อเสนอขายต่อ นักลงทุนสถาบันต่างประเทศ ซึ่งหุ้นกู้ดังกล่าวมีผลตอบรับดีมาก โดยมีการจองเกินกว่ายอดแล้วถึง 3 เท่า 
“เมื่อพิจารณาจากปริมาณความสนใจที่เข้ามาสูงถึง 3 เท่าและราคาที่ดีของหุ้นกู้ที่ธนาคารได้นั้น ชี้ให้เห็นถึงความเชื่อมั่นของนักลงทุนสถาบันที่มีต่อธนาคาร การออกหุ้นกู้ครั้งนี้ยังเป็นการสร้างธุรกรรมอ้างอิง (Benchmark Transaction) ให้แก่การจัดออกหุ้นกู้สกุลดอลลาร์แก่สถาบันการเงินไทยอื่นๆ ด้วย” นางกรรณิกากล่าว
ทั้งนี้ นักลงทุนสถาบันที่ให้ความสนใจและจองซื้อหุ้นกู้ของธนาคารครั้งนี้มีทั้งผู้จัดการกองทุนตราสารหนี้, ธนาคารพาณิชย์ ธนาคารกลาง บริษัทประกัน และสถาบันการเงินส่วนบุคคล (Private Bank) โดยแบ่งตามภูมิภาคของนักลงทุนแล้วจะอยู่ในเอเชีย ยุโรป และ สหรัฐอเมริกาที่ 62%, 26% และ 12%
นางกรรณิกา กล่าวว่า หุ้นกู้ดังกล่าวได้รับการจัดอันดับเครดิต A3 โดยมูดี้ส์ และ BBB+ โดยทั้งฟิทช์ และ เอสแอนด์พี ซึ่งกลุ่มผู้จัดการการจัดจำหน่ายหุ้นกู้ ได้แก่บาร์เคลย์ส แคปปิตอล (Barclays Capital) และ ซิตี้ กรุ๊ป (Citi Group) การจัดออกหุ้นกู้ครั้งนี้นับเป็นครั้งแรกหลังจากที่ธนาคารได้ออกหุ้นกู้สกุลดอลล่าร์ในเดือนพ.ค.ปี 2554 ซึ่งในครั้งนั้นเป็นการระดมทุนที่มีมูลค่าสูงมากของสถาบันการเงินไทยภายหลังวิกฤติเศรษฐกิจ